CELEX: 62017TN0200
Language: lt
Date: 2017-03-29 00:00:00
Title: Byla T-200/17: 2017 m. kovo 29 d. pareikštas ieškinys byloje SB/EUIPO

6.6.2017   
            
            
               LT
            
            
               Europos Sąjungos oficialusis leidinys
            
            
               C 178/29
            
         2017 m. kovo 29 d. pareikštas ieškinys byloje SB/EUIPO
   
   (Byla T-200/17)
   (2017/C 178/42)
   Proceso kalba: anglų
   
      Šalys
   
   
      Ieškovė: SB, atstovaujama advokato S. Pappas
   
      Atsakovė: Europos Sąjungos intelektinės nuosavybės tarnyba (EUIPO)
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2016 m. birželio 2 d. Europos Sąjungos intelektinės nuosavybės tarnybos (EUIPO) vykdomojo direktoriaus sprendimą, kuriuo atsisakyta antrą kartą pratęsti ieškovės darbo sutartį, ir 2016 m. gruodžio 19 d. EUIPO vykdomojo direktoriaus sprendimą atmesti ieškovės 2016 m. rugsėjo 1 d. skundą;
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi keturiais pagrindais.
   
               1.
            
            
               Pirmasis ieškinio pagrindas grindžiamas Pareigūnų tarnybos nuostatų ir Kitų Europos Sąjungos tarnautojų įdarbinimo sąlygų pažeidimu, nes atsakovė taikė vidines taisykles, kuriomis laikinieji tarnautojai, dirbantys pagal neterminuotas darbo sutartis, prilyginami pareigūnams. Be to, diferencijuodama laikinuosius tarnautojus, dirbančius pagal terminuotas darbo sutartis, ir laikinuosius tarnautojus, dirbančius pagal neterminuotas darbo sutartis, atsakovė pažeidžia Pareigūnų tarnybos nuostatus, o nagrinėjamu atveju ir vienodo požiūrio principą.
            
         
               2.
            
            
               Antrasis ieškinio pagrindas grindžiamas motyvų trūkumu arba neteisėtu, prieštaringu ir nepakankamu motyvavimu.
            
         
               3.
            
            
               Trečiasis ieškinio pagrindas grindžiamas pareigos rūpintis darbuotojais nesilaikymu.
            
         
               4.
            
            
               Ketvirtasis ieškinio pagrindas grindžiamas diskriminacija dėl amžiaus, kilusia dėl atsakovės taikytos personalo politikos, kuria siekiama sumažinti darbuotojų amžiaus vidurkį.